Document ID: 32007D0410

32007D0410
L 155/71
SLUŽBENI LIST EUROPSKE UNIJE
ODLUKA KOMISIJE
od 12. lipnja 2007.
o mjerama za sprečavanje unošenja u Zajednicu viroida vretenastoga gomolja krumpira i njegova širenja unutar Zajednice
(priopćeno pod brojem dokumenta C(2007) 2451)
(2007/410/EZ)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Direktivu Vijeća 2000/29/EZ od 8. svibnja 2000. o mjerama zaštite od unošenja u Zajednicu organizama štetnih za bilje ili biljne proizvode i njihovog širenja unutar Zajednice (1), a posebno njezin članak 16. stavak 3.,
budući da:
(1)
U skladu s Direktivom 2000/29/EZ, kad država članica smatra da postoji opasnost od unošenja na njezino državno područje štetnog organizma koji je naveden u Prilogu I. ili Prilogu II. toj Direktivi ili njegova širenja, ona može poduzeti sve mjere potrebne za zaštitu od te opasnosti.
(2)
Zbog prisutnosti viroida vretenastoga gomolja krumpira, Nizozemska je obavijestila države članice i Komisiju da je 14.veljače 2007. donijela službene mjere za sprečavanje daljnjeg unošenja i širenja na njezinom državnom području tog štetnog organizma.
(3)
Viroid vretenastoga gomolja krumpira naveden je u odjeljku I. dijela A Priloga I. Direktivi 2000/29/EZ i kao organizam čije se unošenje u sve države članice i njegovo širenje u njima mora zabraniti.
(4)
Viroid vretenastoga gomolja krumpira utvrđen je na bilju Solanum jasminoides Paxton i Brugmansia Pers. spp. Što se tiče tog štetnog organizma, trenutačno nema posebnih uvjeta za to bilje podrijetlom iz Zajednice.
(5)
Potrebno je poduzeti mjere protiv unošenja štetnog organizma u Zajednicu i njegova širenja unutar Zajednice, s obzirom da su raspoloživi znanstveni podaci pokazali da prisutnost tog organizma na tom bilju može uzrokovati njegovo daljnje širenje.
(6)
Mjere predviđene ovom Odlukom trebale bi se primjenjivati na unošenje ili širenje štetnog organizma, na uvoz, proizvodnju i premještanje bilja iz roda Brugmansia Pers. spp. i vrste Solanum jasminoides Paxton namijenjeno za sadnju, uključujući sjeme, unutar Zajednice. Osim toga, potrebno je pripremiti istraživanje o prisutnosti, odnosno trajnoj odsutnosti štetnog organizma u državama članicama.
(7)
Potrebno je rezultate mjera ocijeniti, posebno na temelju informacija koje dostavljaju države članice kao temelj za moguće buduće mjere.
(8)
Po potrebi, države članice trebale bi prilagoditi svoje zakonodavstvo potrebno za usklađivanje s ovom Odlukom.
(9)
Potrebno je rezultate poduzetih mjera preispitati do 29. veljače 2008.
(10)
Mjere predviđene ovom Odlukom su u skladu s mišljenjem Stalnog odbora za biljno zdravstvo,
DONIJELA JE OVU ODLUKU:
Članak 1.
Uvoz određenog bilja
Bilje iz roda Brugmansia Pers. spp. i vrste Solanum jasminoides Paxton namijenjeno za sadnju, uključujući sjeme (u daljnjem tekstu „određeno bilje”) dopušteno je unositi u Zajednicu samo ako:
(a)
ispunjava uvjete utvrđene u točki 1. Priloga I.; i
(b)
ga je pri svom ulasku u Zajednicu pregledalo i testiralo nadležno službeno tijelo vezano uz prisutnost viroida vretenastoga gomolja krumpira u skladu s člankom 13.a stavkom 1. Direktive 2000/29/EZ i ako nisu primijećeni nikakvi znakovi njegove prisutnosti.
Članak 2.
Premještanje određenog bilja unutar Zajednice
Određeno bilje podrijetlom iz Zajednice ili uvezeno u Zajednicu u skladu s člankom 1. dopušteno je premještati unutar Zajednice samo ako udovoljava uvjetima utvrđenima u točki 2. Priloga.
Članak 3.
Istraživanja i obavijesti
1. Države članice provode službena istraživanja i, po potrebi, testiranje o prisutnosti viroida vretenastoga gomolja krumpira ili na biljkama domaćinima ili o dokazu zaraze tim štetnim organizmom na svom državnom području.
Ne dovodeći u pitanje članak 16. stavak 2. Direktive 2000/29/EZ o rezultatima tih istraživanja do 10. siječnja 2008. obavještavaju Komisiju i druge države članice.
2. O svakoj sumnji ili potvrđenoj prisutnosti viroida vretenastoga gomolja krumpira odmah obavještavaju nadležna službena tijela.
Članak 4.
Usklađenost
Države članice, po potrebi, izmjenjuju mjere koje su donijele kako bi se zaštitile od unošenja i širenja viroida vretenastoga gomolja krumpira, tako da te mjere budu u skladu s ovom Odlukom. One o tim mjerama odmah obavještavaju Komisiju.
Članak 5.
Pregled
Ova se Odluka ponovno pregledava najkasnije do 29. veljače 2008.
Članak 6.
Adresati
Ova je Odluka upućena državama članicama.
Sastavljeno u Bruxellesu 12. lipnja 2007.

Labels: 3
16
17
6